50 हजार मौतों की जिम्मेदार थी माताहारी; महिला जासूसों ने बदला विश्व युद्ध का गणित
यूरोप की सबसे महंगी डांसर जोसेफिन बेकर फ्रांस के लिए जासूसी करतीं। उन्होंने अपनी खूबसूरती और अदाओं से दुश्मन देशों के बड़े अधिकारियों और नेताओं को भरोसे में ले लिया था। वह सीक्रेट डॉक्युमेंट अपने कपड़ों में छिपाकर ले जातीं।
रूस और यूक्रेन के युद्ध के बीच दोनों देश एक-दूसरे पर जासूसी के आरोप लगाते रहे हैं। साल भर से चल रहे इस युद्ध में दोनों देशों ने कई ऐसी महिलाओं को गिरफ्तार किया; जिनपर जासूस होने के आरोप लगे।
रूस-यूक्रेन की जंग में महिला जासूसों की भूमिका ने दूसरे विश्व युद्ध की एक खूबसूरत जासूस की याद दिलाई है। इस महिला के जासूस होने की बात किसी को पता नहीं चल सकी थी। यह थी यूरोप की सबसे महंगी डांसर जोसेफिन बेकर।
बेकर ने फ्रांस के लिए जासूसी की थी। उसने अपनी खूबसूरती और अदाओं से दुश्मन देशों के बड़े अधिकारियों और नेताओं को भरोसे में ले लिया था।
फिल्म एक्ट्रेस और डांसर से जासूस बनी जोसेफिन बेकर की वजह से दूसरे विश्व युद्ध में फ्रांस और मित्र देशों को काफी मदद मिली थी।
म्यूजिक शीट में लिखती थी जासूसी नोट, कपड़ों में छिपाकर यात्रा
दूसरे विश्व युद्ध से पहले एक फिल्म एक्ट्रेस और डांसर के रूप में जोसेफिन बेकर अच्छा खासा नाम कमा चुकी थीं। वो उस दौर में पूरे यूरोप की सबसे ज्यादा कमाई करनी वाली एंटरटेनर थीं।
पेरिस में उनका शो देखने बड़े-बड़े लोग आया करते थे। जिसके चलते जोसेफिन का सत्ता में भी अच्छा दखल हो गया था।
खास बात यह भी थी कि जोसेफिन अश्वेत थीं। जबकि उस दौर के यूरोपीय देशों में आमतौर पर अश्वेतों को बड़ी भूमिका नहीं मिलती थी।
युद्ध शुरू होने के कुछ दिन बाद ही जर्मनी ने पेरिस को कब्जे में ले लिया। ऐसे में जोसेफिन ने अपने शो की आड़ में फ्रांस के लिए जासूसी शुरू कर दी।
जोसेफिन जासूसी के जरूरी दस्तावेज म्यूजिक शीट पर लिखा करती थी। जिसके चलते जर्मन सैनिकों को उन पर शक नहीं होता। इसके अलावा उन्होंने खासतौर से बने अपने अंडरगार्मेंट्स में भी जरूरी कागजात छिपाने शुरू कर दिए।
उनके फेम की वजह से उनकी ज्यादा तलाशी नहीं ली जाती थी। यह वजह है कि जोसेफिन दुनिया भर में आसानी से फ्रांस की लिए जासूसी करती रहीं।
अमेरिका में अपमान सहना पड़ा, फिर उसी ने दिया अवॉर्ड
जोसेफिन का जन्म 1906 में अमेरिका में हुआ था। जन्म के कुछ दिन बाद ही उनके पिता की मौत हो गई। भीषण गरीबी में जोसेफिन अपनी पढ़ाई भी पूरी नहीं कर पाईं। सिर्फ 13 साल की उम्र में उनकी शादी कर दी गई।
इसी दौरान जोसेफिन ने स्टेज परफॉर्मेंस की शुरुआत की। लेकिन उन दिनों अमेरिका में अश्वेत लोगों के खिलाफ कई तरह के नियम लागू थे। उन्हें स्टेज परफॉर्मेंस के दौरान गोरे लोगों के ताने सुनने पड़ते। उनसे अफ्रीका के जंगलों में लौट जाने के लिए कहा जाता।
अपमान और तानों से परेशान होकर जोसेफिन ने अमेरिका छोड़ दिया। वो फ्रांस आ गईं। कला प्रेमी शहर पेरिस ने दिल खोलकर उनका स्वागत किया और जोसेफिन कुछ ही दिनों में यहां बड़ी स्टार बन गई। किसी भी फीचर फिल्म में काम करने वाली वो पहली अश्वेत एक्ट्रेस थीं।
हालांकि बाद में अमेरिका और फ्रांस दोनों देशों में जोसेफिन को प्रतिष्ठित पुरस्कारों से सम्मानित किया।
युद्ध शुरू होते ही फ्रांस को चुकाया नमक का कर्ज
शुरुआत में पेरिस में भी उन्हें शक की निगाह से देखा गया। लेकिन जैसे ही दूसरा विश्व युद्ध शुरू हुआ; जोसेफिन ने फ्रांस के लिए अपनी देशभक्ति दिखाई। फ्रांसीसी सेना के लिए जासूसी करते हुए जोसेफिन दुश्मन देशों के दूतावास की पार्टी में शामिल होतीं। वहां अधिकारियों से आसानी से राज की बातें निकलवा लेतीं और उसे म्यूजिक शीट पर लिखकर फ्रांसीसी सेना को दे देतीं।
पेरिस पर नाजियों के कब्जे के बाद उन्होंने कई देशों की यात्रा की जरूरी जानकारी जुटाई। ये जानकारियां मित्र देशों के काफी काम आई।
रूस-यूक्रेन जंग और उसके पहले भी महिला जासूसों की कमी नहीं रही है। अपनी खूबसूरती को ढाल बनाकर खतरनाक मिशन को अंजाम देने वाली ऐसी कई महिला जासूस हुई हैं… 
50 हजार मौतों की जिम्मेदार जासूस माता हारी
पहले विश्व युद्ध में माता हारी नाम की महिला जासूस फ्रांस के लिए जासूसी करती थी। जासूसी की दुनिया में आने से पहले माता हारी डांसर के रूप में करियर बना चुकी थी।
लेकिन पैसों के लालच में माता हारी ने दुश्मन देश जर्मनी के लिए भी जासूसी शुरू कर दी। लेकिन बाद में उनका राज खुल गया। 1917 को उनके होटल रूम से अरेस्ट कर लिया गया। इसके बाद उन्हें 50 हजार लोगों की मौत का जिम्मेदार ठहराया गया और 15 सितंबर, 1917 में गोलियों से भूनकर मौत की सजा दी गई।
भारतीय मूल की जासूस, जिसे हिटलर ने मारा
नूर इनायत खान दूसरे विश्व युद्ध के दौरान भारतीय मूल की ब्रिटिश जासूस थीं। उन्होंने हिटलर के कब्जे वाले इलाके से अहम जानकारियां निकालकर ब्रिटेन की दीं।
लेकिन 1944 में नाजी सैनिकों ने उन्हें पकड़ लिया। हिटलर के नाजी सैनिकों ने नूर इनायत खान को दर्दनाक मौत की सजा दी। जासूस बनने से पहले नूर एक सिंगर थी और बच्चों के लिए किताबें भी लिखती थी।
खबर में आगे बढ़ने से पहले पोल के माध्यम से अपनी राय साझा करते चलें...
हर बार चंगुल से भागी, लेकिन धोखे से पकड़ी गई क्रिस्टीन
क्रिस्टीन ग्रानविले नाम की ब्रिटिश एजेंट ने हिटलर के कब्जे वाले इलाकों में कई खतरनाक जासूसी मिशन को अंजाम दिया।
वह कई बार पकड़ी भी गईं; लेकिन अपनी सूझबूझ और चालाकी से वह हर बार बच निकलती थी।
लेकिन 1944 में उनके एक साथी जासूस ने ही धोखे से उन्हें गिरफ्तार करवा दिया। इस बार हिटलर के सैनिक भी पूरी तैयारी में थे। क्रिस्टीन कैद से निकल नहीं पाईं। काफी तड़पाने के बाद उन्हें मौत की सजा दी गई।
हिटलर की सेना की यातनाएं झेलकर भी नहीं टूटी जाबो
वायलेट जाबो नाम की महिला जासूस को आज भी उसकी हिम्मत के लिए याद किया जाता है। मित्र राष्ट्र के लिए जासूसी करने वाली जाबो को 1944 ने नाजी सैनिकों ने पकड़ा था।
लेकिन काफी यातनाओं के बाद भी जाबो ने उन्हें कोई खुफिया जानकारी नहीं दी। हिटलर के एक यातना शिविर में उनकी हत्या कर दी गई।
टॉर्चर झेला, कैद से निकली और इनाम जीती सैनसम
ओडेट सैनसम नाम की महिला जासूस उन गिने-चुने लोगों में शामिल थीं; जो हिटलर के यातना शिविर से जिंदा लौट पाए थे। गिरफ्तारी के बाद सैनसम को काफी प्रताड़ित किया गया।
उनको मौत की सजा मिलती, इससे पहले ही हिटलर की सेना हार गई और सैनसम आजाद हुईं। बाद में उन्हें प्रतिष्ठित जॉर्ज क्रॉस से सम्मानित किया गया।
ट्रंप को जिताने के लिए अमेरिका पहुंची थी रूसी जासूस
अमेरिका ने साल 2018 में 29 साल की एक रूसी महिला को गिरफ्तार किया। अमेरिका के मुताबिक वह महिला एक रूसी एजेंट थी। जिसे 2016 के अमेरिकी राष्ट्रपति चुनाव को प्रभावित करने के लिए अमेरिका भेजा गया था। इस चुनाव में डोनाल्ड ट्रंप की जीत हुई थी। ट्रंप के विरोधी उन पर चुनाव जीतने के लिए रूसी खुफिया एजेंसी की मदद लेने का आरोप लगाते रहे।